ai4bharat/Pralekha huggingface dataset:
மனித வள மேம்பாட்டு அமைச்சகம்
காசி தமிழ்ச் சங்கமத்தின் ஒரு பகுதியாக பனாரஸ் இந்து பல்கலைக்கழக மைய நூலகத்தில் அரிய தமிழ் நூல்கள் மற்றும் ஓலைச்சுவடிகள் கண்காட்சி
வாரணாசியில் உள்ள பனாரஸ் இந்து பல்கலைக்கழக மைய நூலகத்தில் அரிய தமிழ் நூல்கள் மற்றும் ஓலைச்சுவடிகள் கண்காட்சியை பாரதிய பாஷா சமிதியின் தலைவரும் காசி தமிழ்ச் சங்கமத்தின் தலைமை ஒருங்கிணைப்பாளருமான பத்மஸ்ரீ சாமு கிருஷ்ணசாஸ்திரி அவர்கள் காலை 11:00 மணிக்கு தொடங்கிவைத்தார். நிகழ்வின்போது செம்மொழி மத்தியத் தமிழாய்வு நிறுவனத்தின் இயக்குநர் பேராசிரியர் இரா. சந்திரசேகரனும் பல்கலைக்கழக நூலகர் முனைவர் தேவேந்திர குமார் சிங் அவர்களும் உடனிருந்தனர்.
பல்கலைக்கழக வளாகத்தில் தற்போது நடைபெற்று வரும் காசி தமிழ்ச் சங்கத்தின் ஒரு பகுதியாகப் சயாஜி ராவ் கெய்க்வாட் மைய நூலகத்தின் சார்பில் இந்தக் கண்காட்சி ஏற்பாடு செய்யப்பட்டுள்ளது. மத்திய நூலகத்தில் 1890கள் தொடங்கி வெளிவந்த பல்வேறு தமிழ் நூல்கள் மற்றும் 17, 18ஆம் நூற்றாண்டுகளில் தமிழ் கிரந்த எழுத்துக்களில் எழுதப்பட்ட 12 ஓலைச்சுவடிகளும் காட்சிக்கு வைக்கப்பட்டுள்ளன. அவற்றுள் தொடக்கக்கால தமிழ் நாடகங்களின் முதல் பிரதிகள், அன்னி பெசன்ட் அவர்களுக்கு அன்பளிப்பாக அளிக்கப்பெற்ற நூல்கள், தமிழ் இசை நுட்பங்களை விளக்கும் யாழ் நூல், குமரகுருபரரின் நூல்கள், சைவ சிந்தாந்த தத்துவ ஏடுகள், பாரதி நூல்கள், ராமாயண, மகாபாரத மொழிபெயர்ப்புகள் முதலியவை அடங்கும்.
கண்காட்சியைத் தொடங்கிவைத்துப் பேசிய கிருஷ்ணசாஸ்திரி, இந்த பழமையான அரிய ஆவணங்கள் பல்கலைக்கழக நூலகத்தில் முறையாக பாதுகாக்கப்பட்டு இருப்பது மிகவும் மகிழ்ச்சியளிக்கிறது என்றும் அதேசமயம் இந்த ஆவணங்கள் சரியாக வகைப்படுத்தப்பட்டு ஆய்வாளர்களுக்குப் பயன்படும் வகையில் முறைப்படுத்தப்பட வேண்டும் என்றார். இதுவே இன்றையத் தேவை என்றும் வலியுறுத்தினார்.
இந்த விலைமதிப்பற்ற சேகரிப்புகளின் கண்காட்சி, மத்திய நூலகத்தின் மைய மண்டபத்திற்கு அருகில் கையெழுத்துப் பிரதிகள் மற்றும் அரிய ஆவணங்கள் பிரிவில் டிசம்பர் 5 முதல் 16 வரை 12 நாட்களுக்கு தினமும் காலை 11:00 மணி முதல் மாலை 07:00 மணி வரை நடைபெறும். காசி தமிழ்ச் சங்கமத்திற்கு வருகை தரும் ஆசிரியர்கள், மாணவர்கள், தமிழ்ப் பண்பாடு மற்றும் இலக்கியத்தில் ஆர்வமுள்ள அனைவரும் கண்காட்சியை பார்வையிடலாம் என துணை நூலகர் டாக்டர் சுசித்தா சிங் தெரிவித்துள்ளார். துணை நூலகர் முனைவர் ஆர்.பரமேஸ்வரன் மற்றும் தமிழ்த் துறையின் இரு உதவிப் பேராசிரியர்களான முனைவர் த.ஜெகதீசன், முனைவர் சு. விக்னேஷ் ஆனந்த், தமிழ் ஆய்வு மாணவர்கள், ஆர்வலர்கள் ஆகியோர் உடனிருந்தனர்.
குடியரசுத் தலைவர் செயலகம்
தீபாவளியை முன்னிட்டு குடியரசுத் தலைவர் வாழ்த்து
தீபாவளி பண்டிகையையொட்டி குடியரசுத் தலைவர் திருமதி திரௌபதி முர்மு மக்களுக்கு வாழ்த்துக்களைத் தெரிவித்துள்ளார்.
குடியரசுத் தலைவர் வெளியிட்டுள்ள வாழ்த்துச் செய்தியில் கூறியிருப்பதாவது;
“தீபாவளி பண்டிகையை முன்னிட்டு, இந்தியாவிலும் வெளிநாடுகளிலும் வாழும் மக்கள் அனைவருக்கும் எனது அன்பான நல்வாழ்த்துக்களையத் தெரிவித்துக் கொள்கிறேன்.
தீபாவளி மகிழ்ச்சியின் பண்டிகை. தீபாவளி நாளில் மக்கள் தங்கள் வீடுகளில் லட்சுமி தேவியை வணங்கி, ஒவ்வொருவரும் மகிழ்ச்சியுடனும், வளமாகவும் வாழ பிரார்த்தனை செய்கிறார்கள்.
தீபாவளி பண்டிகை பரஸ்பர ஒத்துழைப்பு மற்றும் நல்லிணக்க உணர்வை மேலும் வலுப்படுத்த ஒரு சந்தர்ப்பமாகும். தீபாவளியின் ஒளி நம் அகம் மற்றும் புற அறியாமை இருளை அகற்றும் ஞானத்தைக் குறிக்கிறது.
ஒரு தீபத்தைப் போல நம் வாழ்வில் ஆற்றலும் ஒளியும் பரவட்டும். பின்தங்கியவர்களுக்கு உதவும் மனப்பான்மை மக்களின் மனதில் ஆழமாக வளரட்டும், மேலும் நாம் அனைவரும் நமது உதயம் மற்றும் லாபம் என்னும் பாரம்பரியத்தைத் தொடர்வோம்" .
சிறப்பு சேவைகள் மற்றும் கட்டுரைகள்
அஞ்சல் குறை தீர்ப்பு நாள்
சென்னை பொது அஞ்சல் அலுவலகத்தில் வாடிக்கையாளர் குறை தீர்ப்பு நாள் வரும் 24.03.2022  காலை 10.00 மணியளவில் முதன்மை அஞ்சல் அதிகாரி, சென்னை பொது அஞ்சல் அலுவலகத்தில் நடை பெற உள்ளது. சென்னை பொது அஞ்சல் அலுவலகத்தினால் மட்டும் அளிக்கப்படும் அஞ்சலக சேவைகள் குறித்து ஆலோசனைகள்/குறைகள் ஏதேனும் இருப்பின் வாடிக்கையாளர்கள் நேரிலோ அல்லது அஞ்சல் மூலமாகவோ அதன் விவரங்களை திரு. பி. முருகேசன், முதன்மை அஞ்சல் அதிகாரி, சென்னை பொது அஞ்சல் அலுவலகம், சென்னை 600 001 என்ற முகவரிக்கு 23.03.2022 தேதிக்குள் வந்து சேரும் படி அனுப்பிவைக்க கோரப்படுகிறது.
சுகாதாரம் மற்றும் குடும்ப நலத்துறை அமைச்சகம்
உணவு பாதுகாப்பு தினத்தையொட்டி, 4-வது மாநில உணவு பாதுகாப்பு குறியீட்டை மத்திய குடும்பநலத்துறை அமைச்சர் மன்சுக் மாண்டவியா வெளியிட்டார்
நாட்டு மக்களுக்குப் பாதுகாப்பான உணவை உறுதி செய்யும் பொருட்டு, மாநிலங்கள் மற்றும் யூனியன் பிரதேசங்களை ஊக்குவிக்க, இந்திய உணவுப் பாதுகாப்பு மற்றும் தர நிர்ணய ஆணையத்தின் 4-வது மாநில உணவு பாதுகாப்பு குறியீட்டை மத்திய சுகாதாரம் மற்றும் குடும்பநலத்துறை அமைச்சர் மன்சுக் மாண்டவியா வெளியிட்டார். உணவு பாதுகாப்பு சூழலில், போட்டி மற்றும் ஆக்கப்பூர்வமான மாற்றங்களை உருவாக்கும் நோக்கத்துடன் 2018-19-ம் ஆண்டில், 5 அம்சங்களை அடிப்படையாக கொண்ட உணவு பாதுகாப்பு குறியீடு அறிமுகப்படுத்தப்பட்டது. குடிமக்களுக்கு பாதுகாப்பான மற்றும் சத்தான உணவுகளை வழங்குவதற்கு இந்த குறியீடு உதவி புரியும்.
உலக உணவு பாதுகாப்புதின நிகழ்ச்சியில் பேசிய மத்திய அமைச்சர் மன்சுக் மாண்டவியா, நிகழ்ச்சியில் பங்கேற்ற அனைவருக்கும் நன்றி தெரிவித்தார். மக்கள் எடுக்கும் முயற்சிகளை அங்கீரிப்பதாக இதுபோன்ற நிகழ்ச்சிகள் அமையும் என்றும் அவர் தெரிவித்தார். நாடும், ஊட்டச்சத்தும் ஒன்றுடன் ஒன்று ஆழமாக இணைந்துள்ளதாகவும், வளமான இந்தியா அமைய ஆரோக்கியமான குடிமக்களை கொண்ட இந்தியா உருவாக வேண்டும் என்று மத்திய அமைச்சர் மன்சுக் மாண்டவியா வலியுறுத்தினார்.
குடிமக்கள் அனைவரின் சுகாதாரப் பாதுகாப்பை உறுதி செய்வதில் அர்ப்பணிப்பு உணர்வுடன் அரசு பணியாற்றி வருவதாகவும், இதற்காக தேசிய சுகாதார மையங்களையும், மாவட்ட மருத்துவமனைகளையும் மேம்படுத்துவதில் அரசு கவனம் செலுத்தி வருவதாகவும் டாக்டர் மன்சுக் மாண்டவியா குறிப்பிட்டார். குடிமக்களுக்கு வேண்டிய ஆரோக்கியமான, மற்றும் சத்தான உணவை உறுதி செய்வதில், இந்திய உணவு பாதுகாப்பு மற்றும் தர நிர்ணய ஆணையம் முக்கியப் பங்கு வகிப்பதாக மத்திய அமைச்சர் மன்சுக் மாண்டவியா பாராட்டு தெரிவித்தார். மக்களுக்கு பாதுகாப்பான மற்றும் ஆரோக்கியமான உணவு நடைமுறைகளை உறுதி செய்வதில் மாநிலங்களுக்கு முக்கியமான பங்கு இருப்பதை கவனத்தில் கொள்ள வேண்டும் என்றும், ஆரோக்கியமான தேசத்தை உறுதிப்படுத்த நாம் அனைவரும் ஒன்றிணைந்து பணியாற்ற வேண்டியது அவசியம் என்று மத்திய அமைச்சர் வலியுறுத்தினார்.
2021-22-ம் ஆண்டுக்கான தரவரிசைப் பட்டியல் அடிப்படையில் வெற்றி பெற்ற மாநிலங்கள் மற்றும் யூனியன் பிரதேசங்களுக்கு அமைச்சர் பாராட்டுகளை தெரிவித்தார். இந்த ஆண்டு, தரவரிசையின் அடிப்படையில் பெரிய மாநிலங்கள் பட்டியலில் தமிழ்நாடு முதலிடத்திலும், குஜராத் மகாராஷ்டிரா ஆகிய மாநிலங்கள் இரண்டாவது இடத்திலும் உள்ளன. சிறிய மாநிலங்களில் கோவா முதலிடத்திலும், அதனை தொடர்ந்து மணிப்பூர், சிக்கிம் ஆகிய மாநிலங்களும் உள்ளன. யூனியன் பிரதேசங்களில் ஜம்மு & காஷ்மீர் முதலிடத்திலும், தில்லி இரண்டாம் இடத்திலும், சண்டிகர் மூன்றாம் இடத்திலும் உள்ளன. மாநில உணவுப் பாதுகாப்புக் குறியீட்டில் குறிப்பிடத்தக்க முன்னேற்றத்தை எட்டிய மாநிலங்களுக்கு அமைச்சர் மன்சுக் மாண்டவியா பாராட்டு தெரிவித்தார்.
மேலும் விவரங்களுக்கு இதன் ஆங்கில செய்தி குறிப்பை காணவும்: https://pib.gov.in/PressReleasePage.aspx?PRID=1831794
எரிசக்தி அமைச்சகம்
இந்தியாவின் மிகப்பெரிய மிதக்கும் சூரியசக்தி மின்உற்பத்தி பிரிவு செயல்பாட்டுக்கு வந்தது
தெலங்கானாவின் ராமகுண்டத்தில் அமைக்கப்பட்டுள்ள 100 மெகாவாட் மிதக்கும் சூரியசக்தி மின்உற்பத்தி நிலையத்தின் கடைசி பகுதியான 20 மெகாவாட் பிரிவின் வணிக ரீதியான உற்பத்தி தொடங்கிவிட்டதாக என்டிபிசி அறிவித்துள்ளது. ராமகுண்டம் மிதக்கும் சூரியசக்தி திட்டம், என்டிபிசியால் தொடங்கப்பட்ட இந்தியாவின் மிகப்பெரிய மிதக்கும் சூரியசக்தி திட்டமாகும்.
தெலங்கானாவின் ராமகுண்டம் 100 மெகாவாட் மிதக்கும் சூரியசக்தி மின்உற்பத்தி திட்டத்தின் கடைசிப்பகுதியான 20 மெகாவாட் திட்டம் 01.07.2022 அன்று 00.00 மணியளவில் வெற்றிகரமாக உற்பத்தியை தொடங்கியிருப்பதாக அறிவிக்கப்பட்டுள்ளது.
இந்த நிறுவனத்தின் மொத்த மின்உற்பத்தி திறன் 69,134.20 மெகாவாட் ஆகும். இதில் 23 நிலக்கரியையும், 7 எரிவாயுவையும் அடிப்படையாக கொண்டவை. ஒன்று நீர்மின் திட்டமாகும். 19 புதுபிக்கத்தக்க எரிசக்தி திட்டங்களாகும். கூட்டு முயற்சியின் கீழ் என்டிபிசி, நிலக்கரி அடிப்படையிலான 9 மின் உற்பத்தி நிலையங்களையும், 4 எரிவாயு, 8 நீர்மின் திட்டங்கள் மற்றும் 5 புதுப்பிக்கத்தக்க எரிசக்தி திட்டங்களை கொண்டுள்ளது.
தகவல் மற்றும் ஒலிபரப்பு அமைச்சகம்
பிஐபி ஆராய்ச்சி பிரிவின் பணியை ஆய்வு செய்த தகவல் ஒலிபரப்பு அமைச்சக செயலர், திறன் மேம்பாட்டு பயிலரங்கை துவக்கி வைத்தார்
பத்திரிகை தகவல் அலுவலகத்தின் ஆராய்ச்சிப் பிரிவு முதல் ஆண்டை நிறைவு செய்ததை அடுத்து தகவல் மற்றும் ஒலிபரப்பு அமைச்சகத்தின் செயலாளர் திரு. அபூர்வ சந்திரா, பத்திரிகை தகவல் அலுவலகத்தின் முதன்மை தலைமை இயக்குநர் திரு சத்யேந்திர பிரகாஷ் ஆகியோர் இன்று அப்பிரிவினை ஆய்வு செய்தனர். அரசாங்கத்தின் முடிவுகள் மற்றும் கொள்கைகள் பற்றிய முழுமையான கண்ணோட்டத்தை ஊடகங்களுக்கு வழங்குவதற்காக, ஆராய்ச்சி பிரிவு அமைக்கப்பட்டது.
2021அக்டோபர் மாதம் தனது பயணத்தைத் தொடங்கிய ஆராய்ச்சிப் பிரிவு, பிஐபி மற்றும் பிற அதிகாரப்பூர்வ சேனல்கள் மூலம் ஊடகங்களுக்கும் மக்களுக்கும் அரசின் திட்டங்கள் மற்றும் முன்முயற்சிகள் பற்றிய உண்மை அடிப்படையிலான, நன்கு ஆய்வு செய்யப்பட்ட தகவல்களையும், செய்திகளையும் தயாரித்து வழங்குகிறது. உண்மைத் தகவல்கள், அடிக்கடி கேட்கப்படும் கேள்விகள் என பல்வேறு வடிவங்களில் கிட்டத்தட்ட 450 ஆவணங்களை ஆராய்ச்சிப் பிரிவு உருவாக்கியுள்ளது.
ஆராய்ச்சி பிரிவு அதன் உறுப்பினர்களுக்காக ஏற்பாடு செய்திருந்த ஒரு நாள் திறன் மேம்பாட்டுப் பயிலரங்கை திரு. சந்திரா தொடங்கி வைத்தார். நிகழ்ச்சியில் பேசிய செயலாளர், மக்களைச் சென்றடைவதற்கும், அரசின் திட்டங்கள் மற்றும் கொள்கைகள் குறித்து அதிக விழிப்புணர்வை ஏற்படுத்துவதற்கும் ஹிந்தி மற்றும் பிராந்திய மொழிகளில் தகவல் தொடர்புக்கான உள்ளடக்கத்தை உருவாக்க வேண்டியதன் அவசியத்தை வலியுறுத்தினார். பல்வேறு திட்டங்களின் பயன்களுடன் குழுவின் பங்களிப்புகளுக்கு அவர் வாழ்த்து தெரிவித்தார். எதிர்காலத்தில் அதன் பணியை மேலும் மேம்படுத்த உதவும் மதிப்புமிக்க ஆலோசனைகளை அவர் வழங்கினார். பயிலரங்கின் தொடக்க அமர்வில், தகவல் ஒலிபரப்பு அமைச்சக இணைச் செயலாளர் திரு விக்ரம் சஹே, மற்றும் மூத்த அதிகாரிகளும் கலந்து கொண்டனர்.
ஆராய்ச்சிப் பிரிவின் உருவாக்கம் கடந்த ஆண்டில் தகவல் மற்றும் ஒலிபரப்பு அமைச்சகத்தின் மிக முக்கியமான புதிய முயற்சிகளில் ஒன்றாகவும், அரசாங்க தகவல் தொடர்புத் துறையில் தனக்கென ஒரு முக்கிய இடத்தைப் பிடித்துள்ளதாகவும் செயலாளர் குறிப்பிட்டார்.
பிரதமர் அலுவலகம்
குடியுரிமை திருத்தச் சட்டம் இந்திய குடிமக்கள் யாருக்கும் பாதிப்பை ஏற்படுத்தாது என மக்களவையில் பிரதமர் நரேந்திர மோடி உறுதி
குடியரசு தலைவரின் உரைக்கு நன்றி தெரிவிக்கும் தீர்மானம் மீதான விவாதத்திற்கு பிரதமர் திரு.நரேந்திர மோடி இன்று  பதிலளித்தார்.
குடியுரிமை திருத்தச் சட்டம் குறித்து விரிவாக விளக்கமளித்த பிரதமர், இந்த திருத்தச் சட்டத்தால் இந்திய குடிமக்கள் யாரும் பாதிக்கப்பட மாட்டார்கள் என்று அவைக்கு உறுதி அளித்தார்.
முந்தைய அரசுகளின் நிலைப்பாடும் இக்கருத்தையொட்டியே இருந்ததாகவும் தமது உரையில் பிரதமர் சுட்டிக்காட்டினார்.
அண்டை நாடுகளில் சிறுபான்மையினராக இருந்து அகதிகளாக வருவோருக்கு இந்தியா ஆதரவளிப்பதை உறுதி செய்ய ஏதுவாக, தேவைப்பட்டால் இந்தச் சட்டத்தை திருத்துவதை நாட்டின் முதலாவது பிரதமர் பண்டிட் ஜவஹர்லால் நேருவும் ஆதரித்ததாக திரு.நரேந்திர மோடி குறிப்பிட்டார்.
இந்தியாவில் பிரிவினையை ஏற்படுத்த வேண்டுமென்ற பாகிஸ்தானின் செயல் திட்டத்தை வலியுறுத்தும் வகையில் சில அரசியல் கட்சிகள் செயல்படுவதாக குறிப்பிட்ட பிரதமர், குடியுரிமை திருத்தச் சட்டம் இந்திய குடிமக்கள் யாருக்கும் பாதிப்பை ஏற்படுத்தாது என்று மக்களவைக்கு உறுதி அளித்தார்.
“இந்திய குடிமக்கள், அவர்கள் எந்த மதம்/இனத்தை சேர்ந்தவர்களாக இருந்தாலும், குடியுரிமை திருத்தச் சட்டம் செயல்படுத்தப்படுவதால் அவர்களுக்கு எந்த பாதிப்பையும் ஏற்படுத்தாது என்று தெளிவுபடுத்த நான் விரும்புகிறேன்” என்றும் அவர் தெரிவித்தார்.
|
|
PM @narendramodi: இந்திய மக்களால் அதிகாரத்திலிருந்து அகற்றப்பட்டவர்கள், தற்போது நினைத்துப் பார்க்கக் கூட முடியாதவற்றை செய்து கொண்டுள்ளனர். அத்தகையோர், நமது குடிமக்களை அவர்களது மத நம்பிக்கையின் அடிப்படையிலேயே பார்க்கின்றனர்.
நாங்கள் மாறுபட்டவர்கள். ஒவ்வொருவரையும் இந்தியராகவே நாங்கள் பார்க்கிறோம்.
|
|
@PMOIndia
குடியுரிமை திருத்தச் சட்டம் குறித்து ஏராளமான விளக்கம் அளிக்கப்பட்டுள்ளது, இந்தியா பல துண்டுகளாக சிதறுண்டு போக வேண்டுமென்று விரும்புவோருடன் சிலர் புகைப்படம் எடுத்துக் கொள்ள விரும்புவது துரதிருஷ்டவசமானது: PM @narendramodi
வணிகம் மற்றும் தொழில்துறை அமைச்சகம்
ரத்தின கற்கள் மற்றும் நகைகள் தொழிலின் வளர்ச்சிக்கு புதிய சிந்தனைகளும், வடிவமைப்புகளும் அவசியம்: திரு பியுஷ் கோயல்
ரத்தின கற்கள் மற்றும் நகைகள் தொழில் தற்சார்படைய வேண்டுமென்றால், அதில் ஈடுபட்டுள்ளோர் புதிதாக சிந்தித்து, செயலாற்றி, புதிய வடிவமைப்புகளை உருவாக்க வேண்டும் என்று மத்திய வர்த்தகம் மற்றும் தொழில் துறை அமைச்சர் திரு பியூஷ் கோயல் இன்று கூறினார்.
இந்திய தொழில் கூட்டமைப்பின்  ரத்தின கற்கள் மற்றும் நகைகள் தொழில் தற்சார்பு டிஜிட்டல் மாநாட்டில் பேசிய அவர், தரத்தின் மீதான கவனம் மற்றும் போட்டித்திறன் கொண்ட விலை அமைப்பின் மூலமாக இந்திய ரத்தின கற்கள் மற்றும் நகைகள் தொழில் அமெரிக்க, ஐக்கிய அரபு எமிரேட்டு, ரஷ்யா, சிங்கப்பூர், ஹாங்காங் உள்ளிட்ட நாடுகளுக்குள் நுழைய முடிந்திருக்கிறது என்றார்.
இந்தியாவின் ரத்தின கற்கள் மற்றும் நகைகள் தொழில், உலகத்தின் அங்கீகாரத்தை பெற்றிருக்கிறது என்றும், இதில் ஈடுபட்டுள்ளோர் தங்களது பொருட்களுக்கு வழங்கும் பொலிவும், அவற்றை விற்கும் விலையும் இதற்கு முக்கிய காரணங்களாக விளங்குவதாக திரு கோயல் குறினார்.
கொவிட் பெருந்தொற்று நமது நாட்டின் உறுதியை சோதித்து பார்த்தது என்றும், ரத்தின கற்கள் மற்றும் நகைகள் தொழில் மிகவும் பாதிப்படைந்ததாகவும் அமைச்சர் குறிப்பிட்டார். "ஆனால், புதுமை, புத்தி கூர்மை மற்றும் புதிய சூழலுக்கு ஏற்ப மாற்றிக் கொள்ளூம் தன்மையின் மூலம், இத்துறையின் வர்த்தகம் மீண்டும் அதிகரித்திருக்கிறது," என்று அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleasePage.aspx?PRID=1676098
-----
(Visitor Counter : 84
பாதுகாப்பு அமைச்சகம்
ஆளில்லா போர் விமானம் தயாரிக்கும் ஒப்பந்தத்தில் இந்தியா மற்றும் அமெரிக்கா கையெழுத்து
ஆளில்லா போர் விமானம் தயாரிக்கும், திட்ட ஒப்பந்தத்தில் இந்தியா மற்றும் அமெரிக்கா பாதுகாப்புத்துறைகள் கையெழுத்திட்டுள்ளன.
பாதுகாப்பு தொழில்நுட்பம் மற்றும் வர்த்தகம் நடவடிக்கையில் வான் பாதுகாப்பு அமைப்பு கூட்டு செயற் குழு திட்டத்தின் கீழ், இந்த ஒப்பந்தம், கடந்த ஜூலை 30ம் தேதி கையெழுத்தானது.
பாதுகாப்பு உபகரணத்தை கூட்டாக உருவாக்குவதன் மூலம் இரு நாடுகள் இடையேயான பாதுகாப்பு தொழில்நுட்ப கூட்டுறவை, வலுப்படுத்துவதில் இந்த ஒப்பந்தம் குறிப்பிடத்தக்க நடவடிக்கை.
டிடிடிஐ திட்டத்தின் கீழ், நிலம், கடல், வான் மற்றும் விமானம் தாங்கி போர்க்கப்பல்களுக்கான தொழில்நுட்பங்கள், பரஸ்பர ஒப்பந்த திட்டங்கள் அடிப்படையில் அமைக்கப்பட்டுள்ளன. ஆளில்லா போர் விமானத்தை இணைந்து தயாரிப்பதற்கான திட்ட ஒப்பந்தம் டிடிடிஐ திட்டத்தில் மிக முக்கியமான சாதனை ஆகும்.
இந்த திட்ட ஒப்பந்தம், ஆளில்லா போர் விமானத்தின் மாதிரியை இணைந்து உருவாக்குவதில், இந்திய விமானப்படை ஆய்வு கூடம், ராணுவ ஆராய்ச்சி மற்றும் மேம்பாட்டு மையம் ஆகியவை வடிவமைப்பு, உருவாக்கம், செய்முறை விளக்கம், பரிசோதனையில் கூட்டாக செயல்படுத்துதை சுட்டிக் காட்டுகிறது.
இந்த திட்ட ஒப்பந்தத்தை செயல்படுத்தியதில், டிஆர்டிஓ-வின் ஏரோநாடிக்கல் வளர்ச்சி மையம், விமானப்படை ஆய்வு மையத்தில் உள்ள ஏரோஸ்பேஸ் சிஸ்டம்ஸ் இயக்குனரகம், இந்தியா மற்றும் அமெரிக்க விமானப்படைகள் ஆகியவை முக்கிய அமைப்புகளாக உள்ளன.
டிடிடிஐ திட்டத்தின் கீழ் வான்பாதுகாப்பு அமைப்பு கூட்டு செயற்குழுவின் துணைத் தலைவர்களாக உள்ள இந்திய விமானப்படை திட்டங்களுக்கான துணை தளபதி ஏர் வைஸ் மார்ஷல் நர்மதேஸ்வர் திவாரி, அமெரிக்க விமானப்படையின், விமானப்படை பாதுகாப்பு உதவி மற்றும் ஒத்துழைப்பு இயக்குனரகத்தின் இயக்குனர் பிரிகேடியர் ஜெனரல் பிரைன் ஆர்.ப்ரூக்பயூர் ஆகியோர் கையெழுத்திட்டனர்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751648
விவசாயத்துறை அமைச்சகம்
பயிர் பல்வகைப்படுத்தலை ஊக்குவிப்பதற்கான நடவடிக்கைகள்
மக்களவையில் கேள்வி ஒன்றுக்கு மத்திய வேளாண்துறை அமைச்சர் எழுத்துபூர்வமாக அளித்த பதிலில் கூறியதாவது:
தேசிய வேளாண் வளர்ச்சி திட்டத்தின் துணை திட்டமான பயிர் பல்வகைப்படுத்தல் திட்டத்தை, பசுமை புரட்சி மாநிலங்களான ஹரியானா, பஞ்சாப், மேற்கு உத்தரப் பிரதேசம் ஆகிய மாநிலங்களில் கடந்த 2013-14ம் ஆண்டு முதல் வேளாண்துறை அமல்படுத்தி வருகிறது. தண்ணீர் அதிகம் தேவைப்படும் நெல் பயிர்க்கு மாற்றாக, பருப்புகள், எண்ணெய் வித்துக்கள், ஊட்டசத்சத்து மிக்க தானியங்கள், பருத்தி போன்றவற்றை பயிரிடுவதற்காக இத்திட்டம் அமல்படுத்தப்படுகிறது.
மேலும், தோட்டக்கலை ஒருங்கிணைப்பு திட்டத்தின் கீழ், தோட்டக்கலை பயிர்களின் உற்பத்தியை ஊக்குவிக்கும் மாநில அரசின் முயற்சிகளுக்கும் மத்திய அரசு உதவி வருகிறது.
தேசிய வளர்ச்சி வேளாண் திட்டத்தின் கீழ், மாநிலங்களின் தேவைகளுக்கு ஏற்ப, பயிர் பல்வகைப்படுத்தல் முறையை பின்பற்றுவதற்கான வசதியையும் வழங்குகிறது. மாநில தலைமைச் செயலாளர் தலைமையில் மாநில அளவிலான ஒப்புதல் குழு மூலம், பயிர் பல்வகைப்படுத்தல் திட்டத்தை மாநிலங்கள் ஊக்குவிக்கலாம்.
மேலும் விவரங்களுக்கு இந்த ஆங்கில செய்தி குறிப்பை காணவும்:
https://pib.gov.in/PressReleasePage.aspx?PRID=1810902
பாதுகாப்பு அமைச்சகம்
தமிழகம் உள்ளிட்ட மாநிலங்களில் கொவிட் சிகிச்சை மையங்கள்: ராணுவ பொதுத்துறை நிறுவனங்கள், தளவாடங்கள் தொழிற்சாலை வாரியம் சிறப்பு ஏற்பாடு
நாடு முழுவதும் கொவிட்-19 பாதிப்புகள் அதிகரித்து வரும் சூழலில் ராணுவ பொதுத்துறை நிறுவனங்களும், தளவாடங்கள் தொழிற்சாலை வாரியமும் தமிழகம் உள்ளிட்ட மாநிலங்களுக்கு அனைத்து உதவிகளையும் வழங்கி வருகின்றன.
கர்நாடகாவின் பெங்களூருவில் ஹிந்துஸ்தான் ஏரோநாட்டிக்ஸ் நிறுவனத்தால் அவசர சிகிச்சைப் பிரிவு, பிராணவாயு மற்றும் செயற்கை சுவாசக் கருவிகளுடன் கூடிய கொவிட் சிகிச்சை மையம், 180 படுக்கைகளுடன் இயங்குகிறது. இந்த ராணுவ பொதுத்துறை நிறுவனமானது, 250 படுக்கை வசதிகளுடன் கூடிய மையத்தை பெங்களூரு நகராட்சி அதிகாரிகளிடம் வழங்கியுள்ளது.
ஒடிசாவின் கோராபுட்டில் 70 படுக்கைகள் கொண்ட மையமும், மகாராஷ்டிராவின் நாசிக்கில் 40 படுக்கைகள் கொண்ட மருத்துவமனையும் இயங்கி வருகின்றன. உத்தரப்பிரதேசத்தின் லக்னோவில் 250 படுக்கைகள் கொண்ட கொவிட் சிகிச்சை மையத்தை அமைக்கும் பணியையும் ஹிந்துஸ்தான் ஏரோநாட்டிக்ஸ் நிறுவனம் தொடங்கியுள்ளது. இந்த மையம் மே மாதம் முதல் வாரத்தில் இயங்கத் தொடங்கும் என்று எதிர்பார்க்கப்படுகிறது.
பெங்களூரு மற்றும் லக்னோவில் கூடுதலாக செயற்கை சுவாச கருவிகளையும், பிராணவாயு வசதிகளையும் ஏற்படுத்த இந்த நிறுவனம் திட்டமிட்டுள்ளது.
தமிழ்நாடு, மகாராஷ்டிரா, மேற்கு வங்கம், மத்திய பிரதேசம், உத்திரப் பிரதேசம், ஒடிசா மற்றும் உத்தரகாண்டில் தளவாடங்கள் தொழிற்சாலை வாரியத்திற்கு சொந்தமான 25 இடங்களில் பிராணவாயு, படுக்கை வசதிகளுடன் கூடிய கொவிட் சிகிச்சை மையங்களை அந்த நிறுவனம் ஏற்படுத்தி உள்ளது.
மொத்தமுள்ள 1,405 படுக்கைகளில் 813 படுக்கைகள் கொவிட் நோயாளிகளுக்கு ஒதுக்கப்பட்டுள்ளன.
தமிழகத்தில் ஆவடி, அரவங்காடு, திருச்சிராப்பள்ளி உள்ளிட்ட பல்வேறு இடங்களில் தளவாடங்கள் தொழிற்சாலை வாரியத்தின் இடங்கள் கொவிட் சிகிச்சை மையங்களுக்காக அளிக்கப்பட்டுள்ளன.
பாரத் டைனமிக்ஸ் நிறுவனம், பிஇஎம்எல் நிறுவனம், ஹிந்துஸ்தான் ஏரோநாட்டிக்ஸ் நிறுவனம் உள்ளிட்ட பல்வேறு ராணுவ பொதுத்துறை நிறுவனங்கள், பிராணவாயுவை, ஆலைகளில் இருந்து அரசு மருத்துவமனைகளுக்கு கொள்முதல் செய்யும் பணியை முடுக்கி விட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1713927
------
(Visitor Counter : 134
ஊரக வளர்ச்சி அமைச்சகம்
பாலின பிரச்சனைகளை தீர்க்க தேசிய ஊரக வாழ்வாதார இயக்கத்தின் கீழ் எடுக்கப்பட்ட சிறந்த நடவடிக்கைகள் குறித்த தொகுப்பை மத்திய அமைச்சர் திரு நரேந்திர சிங் தோமர் வெளியிட்டார்
பாலின பிரச்சனைகளை தீர்க்க தீனதயாள் அந்தியோதயா திட்டம்-தேசிய ஊரக வாழ்வாதார இயக்கத்தின் கீழ் எடுக்கப்பட்ட சிறந்த நடவடிக்கைகள் குறித்த தொகுப்பை மத்திய ஊரக வளர்ச்சி, விவசாயம் மற்றும் விவசாயிகள் நலன், பஞ்சாயத்து ராஜ் மற்றும் உணவு பதப்படுத்தும் தொழில்கள் அமைச்சர் திரு நரேந்திர சிங் தோமர் இன்று வெளியிட்டார்.
சுய உதவி குழு கூட்டமைப்புகளின் சமூக நடவடிக்கை குழுக்கள் மூலம் நாடு முழுவதும் எடுக்கப்பட்ட நடவடிக்கைகள் இதில் தொகுக்கப்பட்டுள்ளன. காணொலி வாயிலாக நடைபெற்ற இந்த நிகழ்ச்சியில், பெண்கள் மற்றும் குழந்தைகளுக்கு ஆதரவாக எடுக்கப்பட்ட நடவடிக்கைகள் குறித்து எடுத்துரைக்கப்பட்டன.
குழந்தை திருமணங்கள், பெண்களுக்கு எதிரான வன்முறை உள்ளிட்ட பெண்கள் எதிர்கொள்ளும் பல்வேறு பிரச்சினைகளுக்கு கிராம அளவிலான சமூக நடவடிக்கை குழுக்கள் மூலம் எவ்வாறு தீர்வு காணப்பட்டது என்பது குறித்து விளக்கப்பட்டது. 23 மாநிலங்களில் இருந்து தகவல்கள் தொகுக்கப்பட்டுள்ளன.
பெண்கள் மற்றும் குழந்தைகளுக்கு ஆதரவளிக்க அமைச்சகம் எடுத்து வரும் நடவடிக்கைகளை பாராட்டிய மத்திய அமைச்சர், பெண்கள் எதிர்கொள்ளும் பல்வேறு சவால்களுக்கு தீர்வு கண்டு சமூக சீர்திருத்தங்களை மேற்கொண்டு வரும் சுய உதவிக் குழுக்களையும் பாராட்டினார்.
மேலும் விவரங்களுக்கு, இந்த ஆங்கில செய்திக் குறிப்பைப் பார்க்கவும்: https://pib.gov.in/PressReleasePage.aspx?PRID=1731174
-----
(Visitor Counter : 272
தேர்தல் ஆணையம்
11-வது தேசிய வாக்காளர் தினம்: 2 தனித்துவமான புதிய சேவைகள் அறிமுகம்
11-வது தேசிய வாக்காளர் தினம் நாடு முழுவதும் சிறப்பாக கொண்டாடப்பட்டது. புதுதில்லியில் நடைபெற்ற நிகழ்ச்சியில் குடியரசுத் தலைவர் திரு ராம் நாத் கோவிந்த், காணொலி வாயிலாகக் கலந்து கொண்டார். மத்திய சட்டம் மற்றும் நீதி, தொலைத்தொடர்பு, மின்னணு மற்றும் தகவல் தொழில்நுட்ப அமைச்சர் திரு ரவி சங்கர் பிரசாத் சிறப்பு விருந்தினராக பங்கேற்றார். தலைமைத் தேர்தல் ஆணையர் திரு சுனில் அரோரா, தேர்தல் ஆணையர்கள் திரு சுசில் சந்திரா, திரு ராஜீவ்குமார் ஆகியோரும் இந்த நிகழ்ச்சியில் கலந்து கொண்டனர்.
நமது வாக்காளர்களை அதிகாரமிக்கவர்களாகவும், விழிப்புணர்வுமிக்கவர்களாகவும் பாதுகாப்பு, தகவல் அறிந்தவர்களாக உருவாக்குவதே இந்த ஆண்டு தேசிய வாக்காளர் தினத்தின் கருப்பொருளாகும்.
நிகழ்ச்சியில் பேசிய குடியரசுத் தலைவர், வாக்குரிமைக்கு நாம் எப்போதும் மதிப்பளிக்க வேண்டும் என்று வலியுறுத்தினார். வாக்குரிமை சாதாரண உரிமை அல்ல; உலகெங்கும் உள்ள மக்கள் இந்த உரிமைக்காக போராடுகின்றனர். சுதந்திரம் அடைந்ததிலிருந்து நமது அரசியலமைப்புச் சட்டம் அனைத்து குடிமக்களுக்கும் மதம், இனம், சாதி பாகுபாடின்றி வாக்குரிமையை அளித்துள்ளது. இதற்காக அரசியலமைப்புச் சட்டத்தை உருவாக்கியவர்களுக்கு நாம் கடமைப்பட்டுள்ளோம் என்று கூறினார்.
இந்த நிகழ்ச்சியில் பேசிய அமைச்சர் திரு ரவி சங்கர் பிரசாத், பல்வேறு இன்னல்களுக்கு இடையேயும் இந்தியாவை தோற்றுவித்தவர்கள் ஒவ்வொரு இந்தியருக்கும் அதிகாரம் அளிக்கும் வகையிலான கட்டமைப்பை உருவாக்கியதாகத் தெரிவித்தார். கொவிட்-19 பரவல் காலக்கட்டத்திலும் நேர்மையான, பாதுகாப்பான தேர்தல்களை தேர்தல் ஆணைய அதிகாரிகள், காவல் துறை அதிகாரிகள் போன்றோர் நடத்தியதாக அமைச்சர் கூறினார்.
வாக்காளர்கள் அனைவரும் தங்கள் வாக்குகளை செலுத்தும் விதமாக மாற்றுத்திறனாளிகளுக்கும், 80 வயதுக்கு மேற்பட்ட மூத்த குடிமக்களுக்கும் தபால் வாக்குப்பதிவு முறை வழங்கப்பட்டதை தலைமைத் தேர்தல் ஆணையர் திரு சுனில் அரோரா நினைவு கூர்ந்தார்.
வாக்காளர்களின் பங்களிப்பை, குறிப்பாக புதிய வாக்காளர்கள் அதிக அளவில் பங்கேற்பதை ஊக்குவிப்பதற்காக 11-வது தேசிய வாக்காளர் தினம் கொண்டாடப்படுவதாகத் தேர்தல் ஆணையர் திரு சுஷில் சந்திரா தெரிவித்தார். வரவேற்புரை நிகழ்த்திய தேர்தல் ஆணையர் திரு ராஜீவ் குமார், பல்வேறு சவால்களுக்கு இடையேயும் இந்திய தேர்தல்கள் உரிய நேரத்தில் நடத்தப்படுவதாகக் கூறினார்.
டிஜிட்டல் முறையில் வாக்காளர் அடையாள அட்டைகள் வழங்கப்படவிருக்கின்றன. வாக்காளர் உதவி கைப்பேசி செயலி  வாயிலாகவும், www.voterportal.eci.gov.in, www.nvsp.in/ ஆகிய இணையதளங்கள் வாயிலாகவும் வாக்காளர்கள் தங்கள் அடையாள அட்டைகளை தரவிறக்கம் செய்துகொண்டு, அச்சிட்டுக் கொள்ளலாம். 5 புதிய வாக்காளர்களுக்கு அமைச்சர் திரு ரவி சங்கர் பிரசாத் டிஜிட்டல் வாக்காளர் அடையாள அட்டைகளை வழங்கினார். இன்று முதல் வரும் 31-ஆம் தேதி வரை புதிய வாக்காளர்களும், பிப்ரவரி 1ஆம் தேதி முதல் அனைத்து வாக்காளர்களும் இந்த சேவையைப் பெற்றுக்கொள்ளலாம்.
இந்த நிகழ்ச்சியில் 2020- 21 ஆம் ஆண்டுக்கான தேசிய விருதுகளை வழங்கிய குடியரசு தலைவர் திரு ராம் நாத் கோவிந்த், ‘வானொலி ஹலோ வாக்காளர்கள்'  என்ற 24x7 இணையதள டிஜிட்டல் வானொலி சேவையையும் தொடங்கி வைத்தார். அமைச்சர் திரு ரவி சங்கர் பிரசாத், 3 வெளியீடுகளை அறிமுகப்படுத்தினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1692194
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 185.38 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 11,492 கொவிட் சிகிச்சை பெறுபவர்கள் எண்ணிக்கை 0.03 சதவிதமாக உள்ளது.
குணமடைந்தோர் விகிதம் தற்போது 98.76 சதவீதம்
கடந்த 24 மணி நேரத்தில் 1,213 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,25,00,002 என அதிகரித்துள்ளது.
கடந்த 24 மணி நேரத்தில் 1,109 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.24 சதவீதம் ஆகும்
வாராந்திர பாதிப்பு விகிதம் 0.23 சதவீதம் ஆகும்
இதுவரை மொத்தம் 79.29 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,53,582 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1814652